Ulla Tørnæs (V), 2004-02-03:
Det fremgår af forslaget, at forslagsstillerne fra Enhedslisten ønsker, at regeringen skal gennemføre en række nye tiltag i uddannelsessystemet primært i folkeskolen for at forebygge vold og voldtægt.
Der skal ikke være tvivl om, at regeringen også gerne ser antallet af voldelige overfald og voldtægter minimeret, men vi kan ikke støtte det forslag, Enhedslisten har fremsat. Forebyggelse af voldelige overfald og voldtægt skal ikke ske gennem undervisning i fysisk selvforsvar fra folkeskolens 4. klassetrin, sådan som det foreslås af Enhedslisten.
Tankegangen om at oplære børn i fysisk selvforsvar for at dæmme op for vold må regeringen tage kraftigt afstand fra, og det er absolut ikke en folkeskoleopgave.
Derimod er det en af folkeskolens centrale opgaver i samarbejde med forældrene at lære eleverne hensigtsmæssige adfærdsmønstre og at blive sociale og ansvarlige samfundsborgere med respekt for den enkelte og andre.
Undervisningen i dette emne følger eleverne i hele deres 9-årige obligatoriske skoleforløb.
Det indebærer undervisning
i bl.a. selvtillid, selvværd, ligeværd, seksualitet samt seksuelle overgreb.
Her kan eleverne i trygge rammer i kammeraternes fællesskab og i samarbejde med kompetente lærere få en forståelse for og afklaring af, hvorledes negative konsekvenser af seksuallivet kan undgås.
For at hjælpe lærere, elever og forældre med at tale om og forholde sig til dette emne, har Undervisningsministeriet medvirket til at udvikle et undervisningsmateriale med titlen »Sikker flirt«.
Materialet er til brug for undervisningen, til forældrene og til forældremøder.
Fra skolens side gøres der således et stort og forebyggende stykke arbejde ofte i samarbejde med eksterne fagligt kompetente personer, og indsatserne er koncentreret om troværdige og hensigtsmæssige handlekompetencer.
Men vi må i denne sag ikke glemme forældrenes ansvar i spørgsmålet om adfærd og opdragelse.
Forældrene skal have kendskab til deres børns færden og adfærd, ligesom de skal have aftaler med deres børn også i dette spørgsmål.
At indføre fysisk selvforsvar mener vi derimod ikke vil have den ønskede effekt, tværtimod.
Men regeringen har bekæmpelse af kriminalitet højt på dagsordenen, og vi har taget en lang række initiativer, herunder ikke mindst i forhold til bekæmpelse og forebyggelse af vold, voldtægt og anden personfarlig kriminalitet.
I forbindelse med regeringens handlingsplan mod volds- og ungdomskriminaliteten, »Stop volden«, blev der gennemført markante skærpelser af straffen for bl.a. vold og voldtægt.
Samtidig blev der igangsat en række forebyggende og holdningspåvirkende initiativer netop på disse områder.
Som et af elementerne i handlingsplanen bad regeringen Det Kriminalpræventive Råd om at sætte markant ind over for bl.a. vold begået mod og af unge samt over for voldtægt og andre seksuelle overgreb.
Det Kriminalpræventive Råd har derfor som et af sine arbejdstemaer at videreudvikle metoder til at forebygge vold i samfundet, herunder at søge at give børn og unge færdigheder, der sætter dem i stand til at undgå at blive ofre og til at fravælge voldelig adfærd.
Den tidligere nævnte kampagne, »Sikker flirt«, er et af resultaterne af rådets arbejde.
Inden for rammerne af SSP-samarbejdet tilrettelægges endvidere lokalt og bl.a. i samarbejde med skolerne en lang række kriminalpræventive indsatser, både af betydning for det generelle forebyggende arbejde og i forhold til indsatsen over for den enkelte.
Regeringen kan på den baggrund ikke støtte beslutningsforslaget.